TTCL บวก 3.50% แรงในรอบ 9 เดือน ชี้โรงไฟฟ้าเมียนมาร์หนุนกำไร-ซื้ออัพเป้า 24.00 บ.
TTCL บวก 3.50% แรงในรอบ 9 เดือน ชี้โรงไฟฟ้าเมียนมาร์หนุนกำไร-ซื้ออัพเป้า 24.00 บ. โดย ณ เวลา 11.01 น. อยู่ที่ระดับ 20.70 บาท บวก 0.70 บาท หรือ 3.50% ด้วยมูลค่าซื้อขาย 891.33 ล้านบาท
30 ต.ค. 2560

ผู้สื่อข่าวรายงานว่า บริษัท ทีทีซีแอล จำกัด (มหาชน) หรือ TTCL ณ เวลา 11.01 น. อยู่ที่ระดับ 20.70 บาท บวก 0.70 บาท หรือ 3.50% ด้วยมูลค่าซื้อขาย 891.33 ล้านบาท ราคาหุ้นวิ่งแรงในรอบ 9 เดือนนับตั้งแต่ขึ้นไปทดสอบระดับ 20.70 บาท เมื่อวันที่ 19 ม.ค.2560

บล.ดีบีเอสฯ ระบุในบทวิเคราะห์ว่า เมื่อวันศุกร์ที่ผ่านมาบริษัทแจ้งข่าวการเข้าสู่โครงการโรงไฟฟ้าถ่านหิน 1,280 MW ที่รัฐ Kayin ประเทศเมียนมาร์ด้วยการลงนาม MOU กับรัฐบาลเมียนมาร์ ถือว่าเรื่องนี้เป็นข่าวที่ดีกว่าคาด แม้ราคาหุ้นได้ตอบรับทางบวกมาก แต่เมื่อนำผลดีโครงการนี้ใส่เข้าไปในประมาณการ ก็พบว่าราคาหุ้นยังไม่ตอบรับข่าวดีทั้งหมด ในเรื่องผลดีจากรายได้การขายไฟฟ้าที่มีความสม่ำเสมอ (recurring income) ในอนาคตแล้ว ก็จะช่วยเสริมงานก่อสร้างในมือ (Backlog) ได้อีกมาก จากงานก่อสร้างที่บริษัทจะได้รับเพิ่มเข้ามา นั่นหมายถึงกำไรที่จะเพิ่มได้ในอนาคต เชื่อว่าความคืบหน้าจากโครงการนี้จะเป็นแรงกระตุ้นราคาหุ้นต่อไปได้
สำหรับโครงการนี้ทางบริษัทได้มีการศึกษาความเป็นไปได้ (Feasibility Study) มาตั้งแต่ 5 เม.ย.60 ถือว่าการลงนาม MOU ครั้งนี้เร็วกว่าที่เราและบริษัทได้คาดการณ์ไว้ก่อนหน้า ที่คาดว่าจะเป็นประมาณไตรมาส 2/60 สำหรับรายละเอียดคือ มูลค่าโครงการเป็น 98 พันล้านบาท ใช้เงินกู้ในสัดส่วน 75% ส่วนที่เหลือมาจากทุน
ส่วนงานก่อสร้างทางด้าน EPC คาดว่าจะมีมูลค่าที่ 80 พันล้านบาท ซึ่งในส่วน TTCL คาดว่าอยู่ที่ 52 พันล้านบาท ด้วยอัตรากำไรขั้นต้น 5% และใช้เวลาก่อสร้าง 2.5 ปี ทางด้านรายได้จากส่วนการขายไฟฟ้าจะมีอายุสัมปทานถึง 40 ปี อัตรากำไรประมาณ 15% ทั้งนี้ ณ สิ้นไตรมาส 2/60 บริษัทมีอัตราส่วนหนี้สินต่อทุนที่ 1.4 เท่า และเนื่องจากต้องใช้เงินลงทุนสูง ทางบริษัทวางแผนที่จะนำบริษัทย่อยคือ TTPHD ซึ่งทำธุรกิจไฟฟ้าในกลุ่ม TTCL เข้าจดทะเบียนในตลาดสิงคโปร์
ปรับเพิ่มคำแนะนำเป็น ซื้อ จากเดิมเต็มมูลค่า (Fully Valued) เมื่อนำผลดีโครงการนี้ใส่เข้าไปในประมาณการ ราคาพื้นฐานใหม่ปรับเพิ่มได้เป็น 24.00 บาท ด้วยวิธี SOP ราคาปิดมีส่วนเพิ่มได้อีก 20% ด้านความเสี่ยงคือ โครงการโรงไฟฟ้านี้มีความล่าช้าออกไป